ming030890/wiki-yue-high-quality huggingface dataset:
利枝道

利枝道（英文：Lee Chi Road），係香港一條路，響鴨脷洲北便，約莫長0.3公里，北面連住鴨脷洲大街，南面連住鴨脷洲橋道，係去鴨脷洲大街一帶唯一嘅車路。鴨脷洲大街巴士總站（中文：鴨脷洲大街巴士總站）亦響呢條街上面。
利樺河

利樺河係俄羅斯西北部一條河，起源自拉多加湖，最後流入芬蘭灣，長74公里。
利比亞全國過渡委員會

全國過渡委員會，係利比亞裏面，反對卡達菲獨裁嘅組織，佢將國號改爲利比亞國，簡稱利比亞。2011年反政府軍佔領首都的黎波里之後，聯合國承認佢代表利比亞。
喺2011年2月，利比亞爆發反對卡達菲嘅反政府示威，卡達菲政府就用武力鎮壓示威人士。而喺2011年2月27號，反對派喺利比亞第二大城市班加西建立咗一個臨時政府，利比亞國家過渡委員會。3月19號，北約聯軍空襲利比亞。8月26號，終於攻入首都的黎波里，替代卡達菲嘅大阿拉伯利比亞人民社會主義民眾國，成為利比亞新政府。
利東邨

利東邨（粵拼：lei6 dung1 cyun1；英文：Lei Tung Estate）係香港嘅一條公共屋邨，喺香港島鴨脷洲利東邨道5號，一共有8座樓，1987年入伙。
利查理斯

利查理斯（Ray Charles，1930年9月23號—2004年6月10號）係美國歌手同鋼琴家，擅長靈魂樂。
利東邨道

利東邨道（英文：Lei Tung Estate Road），係香港鴨脷洲一條馬路，形狀似「d」字，對外連接住鴨脷洲徑。街名係嚟自利東邨。
利根健太朗

利根健太朗 ，係日本嘅一個男配音員。

配音作品一覽
呢個表唔完整，歡迎加料。
利比亞大學

利比亞大學（阿拉伯文：الجامعة الليبية‎）係利比亞以前一間大學，1955年成立，喺的黎波里同埋班加西都有校舍。1973年，利比亞大學分裂成為「的黎波里大學」同埋「班加西大學」。
哥斯哥

哥斯哥（Cuzco）係秘魯哥斯哥省首府，人口43萬。呢座城古時做過印加帝國嘅首都，而家淨低古城遺蹟。
維基同享有多媒體嘅嘢：哥斯哥
哥斯塔里州

哥斯塔里州（哈薩克文：Қостанай облысы）係哈薩克嘅一個州，首府哥斯塔里。
哥斯度彭迪利蒙

哥斯度彭迪利蒙（羅馬尼亞文：Costel Fane Pantilimon，1987年2月1號—）係羅馬尼亞男足球員，身高203 厘米，踢門將，2003年出道。

葳蕤史
呢節要加長。
曼城
英超：2013/14
英聯盃：2013/14
社區盾：2012
哥斯拉

哥斯拉（ゴジラ、Godzilla）係日本電影電視出現過嘅怪獸，有成100米咁高。個樣似暴龍。
哥斯塔里

哥斯塔里（哈薩克文：Қостанай）係哈薩克哥斯塔里州嘅首府。
嗨唱轉起來

《嗨唱轉起來》（英文：Sing or Spin）係中國大陸湖南衛視推出嘅一檔音樂互動綜藝節目，嗰個節目係湖南衛視嘅原創節目，由製作過《百變大咖秀》、《全員加速中》、《幻樂之城》嘅安德勝工作室同製作《快樂大本營》嘅劉偉工作室一齊製作，係兩支團隊繼「快樂家族音樂節」之後再次合作，主打全民解壓式音樂派對，音樂總監為中國大陸音樂人陳偉倫。第一季由謝娜、羅志祥一齊主持，喺2019年9月7號啟動錄製，2019年10月18號起逢禮拜五20:10接檔《聲入人心第二季》播出，歌曲版權由網易雲音樂獨家攞到。第二季由謝娜、潘瑋柏、大張偉一齊主持，喺2020年9月11號開始錄製，2020年10月2號起逢禮拜五20:10接檔《元氣滿滿的哥哥》播出，歌曲版權由網易雲音樂獨家攞到。

第一季
註：C.T.O只由王梓寧同楊梓鑫二人參加。

第一季
同時段或交叉時段主要節目：
浙江衛視：《各位遊客請注意》／《追我吧》
數據由央視索福瑞提供，調查範圍係四歲以上觀眾。
以上收視排名唔包括央視在內。
資料來源：衛視這些事兒、衛視小露電、TV未知數。
排名係禮拜五晚間所有綜藝節目嘅排名，並唔一定係同一時段。

第二季
同時段或交叉時段主要節目：
浙江衛視：《2020中國好聲音》／《奔跑吧·黃河篇》
江蘇衛視：《我們簽約吧》／《從長江的盡頭回家》／《最強大腦8》
東方衛視：《神奇公司在哪裡》
數據由央視索福瑞提供，調查範圍係四歲以上觀眾。
以上收視排名唔包括央視在內。
資料來源：衛視這些事兒、衛視小露電。
湖南衛視採用六網七域綜合收視評價體系，上表重點記錄每日發布嘅CSM59城市網收視數據，其他各組收視數據（CSM全國網、全國網城域、酷雲全國網、歡網全國網、尼爾森100城、中國視聽大數據）請自己查閱數據供應商或湖南衛視總編室推广部發布嘅收視數據。
排名係禮拜五晚間所有綜藝節目嘅排名，並唔一定係同一時段。
嗜血蚊

嗜血蚊（學名： Hemagogus），係雙翅目蚊科嘅一個屬。
嗜鹼性白血球

嗜鹼性白血球（basophil）係種白血球，佔白血球比例約莫0.5-1%，係免疫系統入面主要參與發炎反應。
嗜酸性白血球

嗜酸性白血球（Eosinophil）係種白血球，佔白血球比例約莫1-3%，係免疫系統入面對抗寄生蟲感染嘅角色。
嗣聖

嗣聖喺大唐同埋唐中宗李顯時期嘅位置。
嗣聖（嗣讀字，粵音：zi6 sing3；684年1月23日—684年2月27日），係唐中宗李哲（哲讀折，粵音：lei3 zit3） 第一次在位嗰陣所改嘅唯一年號，用咗兩個月都唔夠。因為嗰個年號用嗰陣由皇太后武則天臨朝稱制，攞住實際大權，所以有尐史書話佢係武則天嘅年號，但係大部分史書重係寫佢做李哲嘅年號。呢個年號淨係用咗1個月又6日（嗣聖元年二月初六，684年2月26號）。跟住，唐中宗就因為一句戲言而俾母后武則天捉住把柄廢咗去，第二日（即係嗣聖元年二月初七，684年2月27號）唐高宗李治個細仔李旦登基，改元文明，嗌唐睿宗，而「嗣聖」年號跟住就廢咗。
「嗣聖」年號嘅廢止同「文明」年號嘅建立，標誌住武則天「聖衷獨斷」嘅時代開始，「則天朝」亦隨之開始。

開年號
大唐第一位皇太后、亦係中國唯一嘅女皇帝——武則天
弘道元年十二月初四丁巳日（683年12月27日），天皇（唐高宗）李治喺洛陽洛陽宮貞觀殿駕崩。過咗兩日，即弘道元年十二月初六己未日（683年12月28日），皇太子李哲喺先帝靈柩前即皇帝位，是為唐中宗，尊天后武氏為皇太后。
弘道二年正月初一甲申日元旦（684年1月23日）改元嗣聖。嗣，代表繼承；聖，聖人、聖王、聖帝，指先帝唐高宗；「嗣聖」即係繼承先帝遺志嘅意思。

講錯嘢嘅罪
弘道二年春正月初一甲申日元旦（公元684年1月23號），改年號做嗣聖，大赦天下。立太子妃韋氏做皇后，將韋皇后個老豆韋玄貞嘅職位由普州（治所喺而家四川省安岳縣）參軍提升做豫州（治所喺而家河南省汝陽縣）刺史。
正月初十癸巳日（684年2月1日），任命散騎常侍韋弘敏 做太府寺卿（九卿之一）、同中書門下三品（就同宰相級別差唔多），接替喺舊年十二月三十除夕（684年1月22日）被炒魷魚嘅宰相郭正一。
同一年，杞王兼沔州（治所喺而家河北省武漢市漢陽區）刺史李上金、鄱陽郡王李素節同埋義陽公主、宣城公主兩個公主知道父皇高宗嘅訃告之後，喺外地趕嚟東都洛陽奔喪。左武衛將軍檢校左羽林將軍黑齒常之升官做左武衛大將軍。
唐中宗想將國丈韋玄貞再將豫州刺史升官做侍中（門下省長官、宰相中嘅第二位），重想封自己個乳母個仔做五品官。中書令（中書省長官、首席宰相）裴炎據理力爭，堅持認為唔可以。激到中宗好嬲，同左右侍臣講：「我就算將成個天下讓畀韋玄貞，又點啫？！唔通就稀罕一個侍中嘅位咩？！」 裴炎好驚，走咗之後將呢件事同太后禀報，兩人定下咗廢黜中宗、另立新帝嘅計劃。

廢中宗，立睿宗
嗣聖元年二月初六戊午日（公元684年2月26日），太后去到東都洛陽嘅皇宮正殿——洛陽宮乾元殿，召集百官。裴炎同原北門學士成員中嘅三人——中書侍郎劉禕之、左驍衛大將軍檢校左羽林將軍程務挺同右領軍大將軍檢校右羽林將軍張虔勖率兵入去大殿，宣佈太后嘅命令，廢中宗做廬陵王，將廢帝扶落殿。廢帝問：「我有咩罪？」太后答佢：「你想將天下讓畀韋玄貞，點會無罪？」 於是將廢帝囚禁喺第二處，而啱啱做皇后嘅韋氏亦都廢埋，家屬更被發配嶺南。第二日，武太后立佢個細仔李旦為帝，佢就係睿宗，改元文明，「嗣聖」年號被廢止。

喺呢個年號期間死嘅人
大唐飛騎部隊入面嘅十幾個士兵：因為想跟隨廢帝廬陵王李哲而被人篤背脊，跟住被人殺咗，但時間有懷疑。
域名

域名（英文：Domain Name），又叫網域、網域名稱，係指一串用點隔開嘅名組成嘅互聯網上某一部電腦或計算機組，用嚟喺數據傳輸過程中指示電腦嘅電子方位。由域名解析出IP地址嘅過程要用到DNS（網域名稱系統，Domain Name System）。域名嘅存在可以令人更方便咁用互聯網，而唔需要記住一連串嘅IP地址。
舉個例子，zh-yue.wikipedia.org係一個域名，佢對應208.80.154.225呢一個IP地址。DNS就好似一本自動嘅通訊錄，可以直接撥打wikipedia粵語版嘅名嚟代替電話號碼（IP地址）。DNS就係自動將zh-yue.wikipedia.org翻譯成208.80.152.2嘅系統。
域咸

域咸（粵拼：wik6 haam4，英文：Connor Wickham ，1993年3月31號—）係一個男足球員，佢嚟自英國禧福，係前鋒，踢緊查爾頓足球會，喺2009年正式出道。
域多利監獄

域多利監獄（英文：Victoria Prison）以前叫中央監獄，係香港第一間監獄，位於香港島中環奧卑利街16號，1995年列為香港法定古蹟，同舊中區警署、前中央裁判司署組成中區警署建築群。域多利監獄喺2006年停用之後，包括域多利監獄在內嘅中區警署建築群，已活化成為古蹟及藝術館大館。

歷史
英國喺1841年佔領香港島之後，首要工作係確立法紀，因此喺荷李活道半山興建一座石砌監獄，但係監獄好快就太過擠迫。政府就喺1858年展開全面重建工作，工程喺1862年完成。主樓東翼（而家叫「D倉」）同更樓（而家叫「紫荊樓」）仍然保留到而家。
舊域多利監獄喺十九世紀末至二十世紀初期間，曾經多次進行翻新同擴建，二次大戰之後用嚟做收押所，之後部分地方畀入境事務處用。1980年代初開始，呢度用嚟收容非法入境者同越南船民，喺2006年停止運作。
域多利城

域多利城（City of Victoria或Victoria City），又叫香港城，亦有寫維多利亞城、維多利亞市，減筆維城，《香港雜記》譯做域多厘城，係香港一城，係香港市區之始。1841年，第一次鴉片戰爭期間，英國人響香港島西北岸時起。開頭叫君士丹（Queenstown），到1893年，先改用維多利亞女皇（Victoria）起名。初時中文名叫域多利城，後尾改叫維多利亞城。當初範圍只有中環（包括埋金鐘）同部份上環，1857年就大幅擴大，重分為四環九約，四環係指：
西環，即係今時今日嘅堅尼地城同西營盤
上環
中環
下環，即係家下灣仔
而九約除咗四環之後，都包埋鵝頸橋，東角同理黃泥涌等地方。
1903年，香港政府響城界棟起咗多塊石碑，依家重有六塊存在。
維城亦都係香港首府，大部份嘅政府機關都響晒呢度。之不過，個名已經唔多用，純綷係法律上嘅名詞。
域多利皇后街

域多利皇后街（英文：Queen Victoria Street）俗稱域多利街，係香港中環一條馬路，由干諾道中開始，經過德輔道中去到皇后大道中，全長200米，係雙線單程路。街名係嚟自維多利亞女皇。
佢其中德輔道中去到皇后大道中一段，一邊為中環街市。
域多利

域多利（Victoria，當地唐人舊稱大埠，普通話譯維多利亞）位於加拿大太平洋海岸卑詩省溫哥華島南端，係卑詩省嘅省會。域多利市有85,792人，而大域多利都會區就住咗367,770人。雖然大域多利地區入面其他城市並唔屬於域多利市嘅管轄範圍，但係住喺大域多利其他城市嘅居民依然習慣將自己嘅地址寫成域多利。域多利市嘅人口密度係每平方公里4405.8人（每平方英哩11,411人）， 同時係加拿大嘅第7高。域多利係喺加拿大西部入面最南嘅城市，距離卑詩省最大城市溫哥華同埋美國華盛頓州最大城市西雅圖亦都只係大概100公里（60英里）。
作爲其中一個喺太平洋西北地區（Pacific Northwest）入面最古老嘅城市，域多利係喺1843年俾英國人開埠，所以域多利都係以維多利亞女王命名。亦都係因爲噉，域多利保留咗唔少古建築物，當中尤其是以域多利兩大地標：省議會大樓（Parliament Building）同埋皇后酒店（Empress Hotel）爲主。喺1908年建立嘅域多利唐人街亦都係北美第二老，僅次於三藩市唐人街。域多利地區嘅Coast Salish原住民其實一直都住喺附近地區，而佢哋嘅人口喺歐洲探索者嚟到之前一直都唔細。
域多利係一個幾靚嘅城市，所以佢都有個花名叫做「花園城市」（The Garden City）。因此，佢一直以嚟都係一個幾受歡迎嘅旅遊熱點。除此之外，而家科技業亦都成爲域多利最賺到錢嘅私人行業，由此可見佢嘅科技業開始有起色。根據網站Numbeo所講，域多利係全球頭二十生活質素最高嘅城市之一。嚟自加拿大以及全球各地嘅學生亦都會嚟域多利讀書，例如域多利大學（University of Victoria，簡稱UVic）、域多利藝術學院（Victoria College of Art）、域多利演藝學院（Victoria College of Performing Arts）或者大域多利地區三個校區所提供嘅中學。由於佢位處海邊，域多利擁有唔少海灘同埋曲長嘅海岸線，所以呢度都有好多船家。與此同時，好多退休人士都定居喺域多利，目的就係爲咗享受域多利嘅溫暖氣候、少雪嘅冬天同埋漫步生活。

早期歷史（1770-1871年）
喺歐洲探索家嚟到之前，唔同嘅Coast Salish第一民族原住民社羣已經喺域多利附近住咗好耐，例如Songhee社羣。而西班牙探索家Juan Pérez同英國探索家占士曲船長（James Cook）已經先後喺1774年同埋1778年首次航行到太平洋西北地區。雖然域多利一帶地區同埋Juan de Fuca海峽要去到1790年先至俾歐洲人發現到，但係之後西班牙嘅水手分別喺1790年、1791年同埋1792年就已經多次嚟到Esquimalt港（Esquimalt Harbour）。
之後喺1841年James Douglas俾人委派去溫哥華島嘅南邊建立一個貿易基地。而同時間George Simpson認爲萬一美國攞咗溫哥華堡（Fort Vancouver，喺華盛頓州）嘅話，英國Hudson Bay公司就需要喺一個更加北嘅地方建立一個新基地（睇俄勒岡邊界紛爭）。所以喺George Simpson嘅建議之下，James Douglas決定喺域多利現址創立域多利堡（Fort Victoria），因爲佢都預視到喺1846年簽署嘅俄勒岡條約（Oregon Treaty） 會將英屬北美（大致係而家嘅加拿大）同美國嘅國界沿住北緯49度延長到佐治亞海峽（Strait of Georgia），從而將溫哥華堡割讓畀美國。但係由於域多利一帶喺簽條約之前已經俾James Douglas開咗埠，所以最後決定域多利堡會繼續歸英國所有。
一開始喺1841年開埠嘅時候，域多利其實係叫做「Fort Albert」。去到1843年11月嘅時候，先至畀人改名做域多利堡，目的係爲咗尊敬維多利亞女皇 。而喺海港對面嘅Songhee村莊就喺1911年畀人搬到去Esquimalt嘅北邊。之後喺1849年，域多利正式成爲英國嘅皇家殖民地（Crown Colony）。响1850年至1854年之間，英方同唔同嘅原住民社羣簽咗一連串嘅條約，而呢啲條約亦被稱之爲「Douglas Treaties」，目的就係爲咗透過貨物交易去獲得某啲土地。雖然某一啲協定的確造成咗一啲同倫理或者殖民政府權力有關嘅糾紛，但係無可否認呢啲協定最終係令到呢一個溫哥華島首都嘅建設得以成事。域多利堡嘅總管理人James Douglas亦都獲委任爲溫哥華島殖民地嘅第二任總督（Richard Blanshard爲第一任總督，而Arthur Edward Kennedy爲第三任以及最後一任總督），亦都係因爲噉，佢成爲咗域多利早期發展嘅關鍵人物，直到佢喺1864年退休爲止。
喺1858年，當卑詩省有金礦呢一個消息傳到去三藩市嘅時候，域多利即刻搖身一變，變成掘金者去菲沙峽谷（Fraser Canyon）金礦嘅中轉站。喺幾日之間，呢個堡變成一個港口、供應基地同埋裝備中心，而人口亦都從300人急升至超過5000人。喺1862年，域多利除咗被升格爲城市之外，佢亦都變咗1862年太平洋西北地區天花病瘟疫嘅爆發點，從而殺咗卑詩省三分二嘅原住民人口。去到1865年，英國皇家海軍將佢哋嘅太平洋北部基地設喺Esquimalt，而呢個基地亦都變咗做而家加拿大海軍太平洋海岸嘅基地。响1866年溫哥華島同卑詩大陸（Mainland British Columbia）合併成同一個殖民地之後，域多利依然畀人揀做新殖民地嘅首都而唔係另一個選擇新西敏。最後，因爲卑詩喺1871年決定加入加拿大聯邦，所以域多利由嗰陣時就降級成爲一個省都。
域多利精神病院

域多利精神病院係香港早期嘅精神病院，喺香港島西營盤東邊街盡頭近般咸道，喺1884年啟用，之後歷經擴建，到咗1961年先被全新嘅青山醫院取代。而家嗰度僅存舊華人精神病院（Old Lunatic Asylum），而家被用作做東邊街美沙酮診所。三層高嘅主樓同隔籬單層嘅職員宿舍已被評為香港二級歷史建築。

史
1875年之前，香港嘅外籍精神病人會被禁錮喺域多利監獄，華籍病人就囚禁喺東華醫院嘅「癲人房」裏面。當時，香港政府認為需要另設地方畀精神病人，就喺1884年喺西營盤東邊街盡頭起咗一間外籍人士精神病院（而家戴麟趾康復中心嘅位置）。六年後（1891年），首間華人精神病院亦喺鄰近高街嘅交界開設，病院樓高三層，用紅磚同花崗石砌成，包括主樓同宿舍。1906年，香港立法局通過對待瘋癲者嘅法例，將兩院合併做域多利精神病院。1930年代尾，隨住域多利精神病院不敷應用，政府就徵用附近嘅國家醫院外籍護士宿舍（即而家嘅西營盤社區綜合大樓），做咗女子精神病院，喺1941年啟用。
香港重光之後，域多利精神病院恢復運作。到1961年，新界屯門區嘅青山醫院啟用，取代咗域多利精神病院。原本外籍人士精神病院拆咗，改建做戴麟趾康復中心。華人精神病院就得以保留，初時地下改做麻瘋病診所，一樓改做霍亂病院，1972年起改做美沙酮診所。

建築
喺1891年起嘅三層高大樓係新喬治亞時期嘅建築，紅磚、拱廊、拱心石係當時建築嘅典型特徵，呢類建築喺當時相當普遍，但而家香港重存在嘅新喬治亞時期建築數量已經唔多。
動物認知

動物認知（粵拼：dung6 mat6 jing6 zi1 | 英文：animal cognition）係指非人類動物嘅認知能力。齋靠相對簡單嘅研究經已可知，非人類動物具有記憶、解難同埋決策等嘅多種認知功能，而有部份嘅動物物種甚至仲具有一啲能力，原本學界以為係人類先至有嘅，例如係自我意識以及語言呀噉。呢方面嘅研究，亦都引起咗有關動物權益嘅一啲討論。
研究動物認知嘅動物行為學領域就係所謂嘅認知動物行為學。

定義問題
睇埋：智能
值得一提嘅係，有關「智能」呢個概念要點定義，廿一世紀初嘅學界仲未有完全一致嘅共識。

唔同物種
根據對動物認知嘅研究，智能上表現出眾嘅非人類物種有以下呢啲：
黑猩猩屬同其他人科動物：黑猩猩同多種嘅人科動物都識得運用工具（一般認為，曉用工具係智能高嘅表現），例如係用石頭打爛一啲硬嘅嘢食嘅外殼，或者用樹枝將匿喺窿入面嘅蟲撩出嚟等等；除此之外，黑猩猩係極少數具有自我意識（知道自己係同環境分開嘅一件物體，識得喺鏡入面認得自己）嘅非人類動物。
狼等多種嘅犬科動物：有實驗試過要狼同狗喺實驗室入面搵嘢食，嘢食收埋咗喺兩個盒當中其中一個裏面，而研究員會用各種嘅手勢話俾佢哋知嘢食喺邊個盒嗰度，結果發現，狼同狗都曉慢慢學識解讀研究員嘅手勢，學識一嘢就搵到邊個盒有嘢食（學識解讀環境入面嘅訊號係智能嘅表現）；狗出咗名識得學做各種嘅手勢同動作（例如係扮死），而狼只要有適當嘅誘因，都曉學多種嘅動作。
海豚：海豚能夠解決複雜嘅問題以及用複雜嘅方法同同類溝通；而且有研究試過搵到有海豚曉採集海綿，再用啲海綿包住自己嘅吻突（頭前方突出嗰忽），似乎用嚟幫助佢哋用吻突喺海床嗰度掘窿－表示海豚識得整同用工具解難。
大笨象：大笨象曉做好多有智能嘅行為；例如有研究發現大笨象識喺地下掘窿，用個窿裝住飲嘅水，跟住仲會由樹嗰度採集樹皮，用樹皮遮住個窿等啲水唔會蒸發走，打後遲啲仲會返去個窿嗰度飲水－即係話大笨象會用工具，而且識做長遠嘅計劃。
烏鴉：烏鴉識得運用工具，例如有研究搵到，有烏鴉會將堅果擺喺馬路上，等經過嘅車車爛堅果嘅殼，然後自己攞個堅果食；烏鴉仲曉同同類傳達複雜嘅資訊，例如有研究試過發現，烏鴉能夠認得傷害同攻擊過自己嘅人類，及後仲令到區內其他（冇見過嗰個人嘅）烏鴉同樣學識避開嗰個人－表示烏鴉嘅溝通系統能夠傳達「某個某個人係乜樣」等嘅複雜資訊。
蜜蜂：蜜蜂曉起大過自己身體好多嘅竇（一般認為，曉起大過自己身體好多嘅結構係智能嘅象徵，例如人類就識做呢樣嘢）；而且蜜蜂能夠記住採過嘅花－就算朵花離佢個竇成幾公里遠－嘅位置記起碼幾日嘅時間，有相當強嘅記憶力。睇埋真社會性。
多種嘅頭足綱（包括咗八爪魚同墨魚等嘅動物）：頭足綱嘅神經系統同脊椎動物嘅大相逕庭，但就有極高度嘅智能，例如八爪魚就識得做觀察學習（透過觀察第啲動物嘅行動同結果嚟學識乜嘢應該做乜嘢唔應該）以及運用多種嘅工具。

自我意識
内文：自我意識同鏡測試
鏡測試（mirror test）係廿一世紀初動物行為學上成日用嘅一種實驗，指睇吓一隻動物識唔識得喺鏡入面認得自己，用嚟測試隻動物有冇自我意識：自我意識係一種心理狀態，指一個個體意識到自己係同第啲個體以及環境分離嘅一件物體；响廿一世紀初嘅認知科學上一般認為，如果一隻動物有「自己」嘅概念，噉佢理應會能夠（例如）喺塊鏡入面睇到自己頭頂上面有笪污漕嘢，並且郁手清理笪嘢。
根據鏡測試嘅結果，絕大多數嘅動物物種都冇自我意識，而人、黑猩猩同鬼蝠魔鬼魚等嘅物種係少數嘅例外。
隻狗知唔知鏡入面嗰個係自己呢？佢個腦有冇「自己」呢個概念呢？
動物農莊

《動物農莊》（Animal Farm）係英國作家佐治奧威爾喺1945年寫嘅反烏托邦小說。
動物配種

動物配種（Animal breeding）係一門農業科學，用遺傳學嘅學識去安排動物交配，令動物嘅後代產生期望嘅特徵。
動畫劇集

動畫劇集（俗稱卡通片）係指響電視台或者互聯網上面播放嘅動畫單元劇或者連續劇作品，其中響電視上面播放嘅叫做「電視動畫劇集」、響網絡上面播放嘅叫做「網絡動畫劇集」。
動物訓練

動物訓練（animal training）係指嘗試塑造非人類嘅動物嘅行為嘅過程，會用到古典制約同操作制約嘅技巧。
動物試驗

動物試驗（animal testing）泛指喺人以外嘅動物身上做實驗，例如係攞動物嚟測試一啲新藥呀噉。
夏洛特黃蜂

夏洛特黃蜂（英文：Charlotte Hornets），曾經叫夏洛特山貓（英文：Charlotte Bobcats），係一支以美國北卡羅萊納州夏洛特為基地嘅NBA球隊，隸屬NBA東岸東南賽區。
夏津

夏津係中國山東德州一個縣，總面積882平方公里，人口49萬。
夏洛來牛

夏洛來牛（法文：Charolaise）係一種發源自法國夏洛來省嘅家牛品種。呢隻牛係一種出名食用牛，佢全身白色，世界上好多國家都有引入。
夏洛來牛肌肉發達，肉質出眾，多紅肉，脂肪少。佢同安格斯牛、海福特牛嘅雜交品種更係高品質。公重到去1100千克（2,400磅），乸重量可以達900公斤（2,000磅）。
1940年代，夏洛來牛引入美國南部。1960年代引入美國北部。佢喺美國好受歡迎。
夏灣拿

夏灣拿（粵拼：haa6 waan1 naa4；西班牙文：La Habana，英文：Havana，以前[咩時候？]叫San Cristóbal de La Habana），普通話譯做哈瓦那，係古巴首都，人口210萬。夏灣拿喺古巴西北部海岸，面向佛羅里達海峽，距離美國佛羅里達州嘅南部大概144公里。
夏港街道

夏港街道（粵拼：haa6 gong2 gaai1 dou6）係中國廣東廣州黃埔區轄下嘅街道。喺廣州經濟技術開發區西區範圍。
呢條街道喺1989年1月正式掛牌，初期屬黃埔區。2003年5月13號畀咗廣州開發區睇實，2005年5月成立蘿崗區後改屬蘿崗區直到2014年9月撤銷為止。2015年9月重新恢復返之前嘅黃埔區歸屬。
夏爾·埃爾米特

夏爾·埃爾米特係一個法國數學家、大學教員。
夏浚龍

夏浚龍，香港親中派政治人，香港再出發大聯盟發起人之一。
夏爾·阿爾貝·戈巴

夏爾·阿爾貝·戈巴（Charles Albert Gobat，1843年5月21號—1914年3月16號）係瑞士法律博士同政治人，1902年攞到諾貝爾和平獎。
半夜

半夜，夜晚十二點鐘，前後時間都叫半夜。夜有唔同叫法，午夜、子夜、夜半、三更、三更半夜、半夜三更。子時，即夜晚十一點到朝早一點左右。十一點到十二點屬子初，十二點到一點屬子正。古時係睇日頭來計時，半夜日落後到日出正中時份，所以唔係咁定。呢個同英文 midnight 個意思係一樣。打更就係咁定義，入夜分成五分，當中三更就喺中間。有時辰概念，子時，子初，子正，就有確定時刻，西洋方式午夜十二點（12:00 mn、12:00am）、廿四點（24:00)、零點（00:00）。
日本又叫真夜中、或者真夜。
半夢半醒之間

《半夢半醒之間》係香港歌手譚詠麟發行第3張國語專輯、第5張外語專輯。
半完全數

喺數論中，半完全數（又或者叫半完美數、偽完全數、偽完美數）係完全數嘅推廣。如果一個正整數自身嘅全部或者一部分真因數嘅和等於個數自己，就叫做半完全數。顯然，所有完全數都係半完全數，半完全數無可能係虧數。一部分過剩數係半完全數。唔係半完全數嘅過剩數叫做奇異數。
頭幾個半完全數係：
6、12、18、20、24、28、30、36、40、42……（OEIS數列A005835）
同過剩數相似，半完全數嘅倍數都仲係半完全數。另外，所有形式為2mp嘅正整數都係半完全數，其中m係正整數，p係一個質數，並且p < 2m + 1。最細嘅奇半完全數係945。
如果一個半完全數唔能夠被任何一個比佢細嘅半完全數整除，咁就稱爲一個本原半完全數。
半夜朋友嘅比喻

半夜朋友嘅比喻係耶穌講嘅一個比喻，記載喺《新約聖經》《路加福音》第11章第5至13節。

聖經譯文
「
耶穌又對佢哋話：「假如你哋中間有一個朋友半夜去到佢嗰度，對佢話：『朋友！唔該借三個餅畀我；因為我有一個朋友旅行來到我呢度，我冇嘢可以招呼佢。』嗰個人喺裏面答話：『唔好騷擾我，門已經閂咗，班細路同我都已經上咗床，我唔可以起身拎畀你。』我話你哋知，雖然冇因為佢係朋友而起身拎餅畀佢，但係因為佢嘅懇求，起身照佢嘅需要畀佢。我又話你哋知，祈求，就畀你哋；搵，就搵到；敲門，就開門畀你哋。因為凡祈求嘅，就得到；搵嘅，就搵到；敲門嘅，就開門畀佢。你哋當中做阿爸嘅，邊個會仔要魚，反而畀蛇佢？要雞蛋，反而畀蠍子佢呢？你哋雖然唔好，都會知道畀最好嘅嘢仔女，何況天父，佢豈唔係更將聖靈賜畀向佢祈求嘅人咩？」
」

解釋
巴勒斯坦嘅猶太人如果要遠行探訪朋友，通常都會等到下晝冇咁熱嘅時候先至出發，到達目的地嘅時候自然已經係夜晚。有一個人因為朋友來探訪，自己已經冇多餘嘅食物，而向另一個已經瞓覺嘅朋友借三個餅，點知朋友卻唔肯幫佢，理由係點燈開門會嘈醒班細路。耶穌強調：喺噉嘅情況之下，如果佢唔理面子堅持繼續噉祈求，一定會得到朋友嘅答應得到需要嘅嘢。
「祈求，就畀你哋；搵，就搵到；敲門，就開門畀你哋」，呢三個重疊句加強耶穌強調「恆切祈禱」嘅重要性，抱住祈求必定會得到嘅信念，就一定能夠得到應允。因為人有愛心，都會將好嘅嘢畀仔女；噉樣天父，更會將好嘅嘢畀我哋呢啲求告佢嘅人，天父係將「聖靈」畀求佢嘅人，「聖靈」就係天父賞賜中最好嘅，亦包括一切屬靈嘅好處，係特別嘅應許。
半圓

半圓係種形，將個圓隨意用一條直徑分開兩半，弧度一定係180°。相對於圓形任何一條直徑都係對稱軸，半圓只有一條對稱軸。如果用半圓嗰條直邊同半圓上任意一點組成一個三角形嘅話，呢個一定係直角三角形。
半坡遺址

半坡遺址係中國西安一個考古遺址，包含老官臺文化同仰韶文化。
1953年，當灞橋火力發電廠喺西安東郊半坡村施工時，發現大量人工石器同少少陶器。經過中國科學院考古研究所視察，喺1954年決定發掘。
經過發掘之後，遺址面積有成10,000平方米。裡面有居住區、墓葬區、儲物忌窖穴、養家畜忌圈欄，同埋陶窯。重點文物有彩陶人面魚紋盆、幾何紋砵、尖底瓶等等。
遺址大概喺前4800年到前4300年，屬於新石器時代晚期忌仰韶文化，係黃河流域面積最大、保存最好忌母系村落遺址。
半場友惠

半場友惠，係日本嘅一個女藝人同埋配音員。
半圓形後殿

一個半圓形後殿；殿後有條走廊。
半圓形後殿（apse）係指後面有啲俾牆遮住咗嘅走廊喺度嘅結構，常見於羅曼式建築。
圖拉州

圖拉州係俄羅斯西部嘅一個州，屬中央聯邦管區，首府圖拉。
圖拉真

圖拉真（拉丁文：TRAIĀNVS，全名IMPERĀTOR CÆSAR NERVA TRAIĀNVS DĪVĪ NERVÆ FĪLIVS AVGVSTVS；53年9月18號—117年8月8號）係羅馬帝國皇帝，98至117年在位。
圖拉真係軍人出身，係前一任皇帝涅爾瓦嘅養子。圖拉真過身後，由養子哈德良繼任皇帝。
圖書館

圖書館（粵拼：tou4 syu1 gun2），或者寫圖書舘，係專收資訊嘅地方，響棟樓裏面，亦係管理呢啲嘢嘅機構。佢主要收書等文字圖書同視聽資料嘅地方。圖書館方便借出佢收埋嘅資料畀大眾，亦都幫到學者去做研究。圖書館可以粗略咁分三大類，分別係公共圖書館、學術圖書館同特別圖書館（special libraries）。
除咗書之外，重有雜誌、報紙、期刊、唱片、錄影帶、光碟、相片、地圖、微縮片等等。有時重會有電腦或者網上資料庫。呢啲館藏統稱叫圖書館資料。
負責管理呢啲料嘅人叫圖書管理員。佢哋會同書分類，排好。同埋會幫人搵資料。
今時今日科技發達，圖書館藏唔限於實物，唔限於四塳（音：bung6）牆，館藏可以變電子媒體。
圖書館目錄

圖書館目錄係圖書館館藏嘅紀錄，或者可以講做所有書目嘅紀錄，以前係寫喺或者打落卡紙，再將卡按某種編排系統擺入櫃桶，用嘅時候用返同一套系統人手搵；而今通常係擺數據庫，即係所謂線上公用目錄。
圖拉吉島

圖拉吉島係南太平洋所羅門群島佛羅里達群島一個島，中部省首府，1896年到1942年期間係所羅門群島首都。
圖書分類法

圖書分類法（英文：library classification）係指將圖書館入面嗰啲資源有系統性噉分類嘅做法。
好似係廿世紀香港興用嘅杜威十進制圖書分類法（Dewey Decimal Classification，DDC）噉，喺呢種分類法下，間圖書館會每件資源都同佢俾返個分類號（call number），個分類號會有 3 個位，反映件資源屬邊個學科，例如分類號 500-599 嘅書冚唪唥都係屬社會科學嘅。
除咗 DDC 之外，仲有好多種圖書分類法。
姜均成

姜均成，係大韓民國嘅一個男藝人同埋歌手。
姜基棟

姜基棟，係大韓民國嘅一個男藝人同埋演員。
姜堰區

姜堰區係中國江蘇泰州一個市轄區，總面積928平方公里，人口79萬。
姜建清

姜建清（JIANG Jianqing，1953年2月—）係香港上市公司中國工商銀行（港交所：01398）嘅董事長，研究過金融實務同金融學。

背景
姜建清嚮上海出世，1970年去江西插隊，之後喺河南做咗3年煤礦。1979年返上海，入中國大陸金融業。佢半工讀嚮1984年上海財經大學畢業，之後嚮上海交通大學修到碩士同博士學位。
姜子牙

姜子牙（姜太公、呂氏，約前1128年—約前1015年）係商末周初人。因為佢個先祖輔佐大禹平水土有功被封於呂，所以以呂為氏，又稱呂尚。
商代做官仔，即《封神演義》負責封神一人，自己無份受封。
相傳姜子牙72歲嗰陣喺渭水之濱嘅磻溪釣魚，遇到求賢若渴嘅周文王，被封為「太師」（武官名）。
基絲甸娜·阿圭莉拉

基絲甸娜·阿圭莉拉（英文：Christina Aguilera；1980年12月18號—）係美國一名流行音樂歌手。
基維爾

基維爾（Harry Kewell，1978年9月22號—），全名哈利．基維爾，係澳洲嘅退役足球員。
佢先後效力過列斯聯、利物浦足球會、加拉塔沙雷、墨爾本勝利，短暫喺卡塔爾踢咗陣波之後又返咗澳洲踢，退役前曾經效力墨爾本雄心，喺2014年宣布掛靴。
基維爾營地

搵香港嘅童軍營地，睇香港基維爾營。
基維爾營地（Gilwell Park），通常就咁叫基維爾，或者叫基維爾營，臺灣稱極偉園，係喺英國雅息士（Essex）下，鴨平森林（Epping Forest）嘅 Sewardstonebury 度，響倫敦北便清霍（Chingford）邊界外面。佢係童軍營地同活動中心，亦係童軍領袖嘅訓練基地同埋會議場地。
中世紀呢度係田地，係有錢莊園一部份。去到1900年，呢度經已失修。1919年，當時一位英國童子軍總會地方總監，買咗佢之後畀咗會方，做倫敦童子軍營地，同埋領神訓練基地。因為世界唔同地方嘅童軍領袖會去基維爾營地做訓練，所以變成童軍運動嘅標誌。
童軍創辦人貝登堡，英王1929年封佢做基維爾男爵。
呢帶雖然唔係倫敦入便，但郵政編號係歸倫敦清霍，編號係E4區。
Gilwell來自古英文。Gil，來自古英文叫Gill，即係glen，谷咁解。而Well，來自古英文wella，泉咁解。
基督路小教會

基督路小教會（The Narrow Church）係香港基督教嘅教會。係信義會教友譚得志同回歸基督精神同盟成員喺2011年10月成立。現任堂主任係張大衛牧師、幹事係梁君培牧師。

回歸基督精神同盟
譚得志讀神學期間，結識咗一班關心社會運動、支持香港民主嘅教友，同民主黨常委林子健等人一齊成立咗「回歸基督精神同盟」，抗議香港主流教會向當權者靠攏，缺乏對受欺壓嘅弱勢社群同憐憫，
與此同時，佢哋亦投身網上電台。2009年4月號起，譚得志同林子健一同於民間電台主持節目「得罪人多稱呼人「小」」
譚得志先生、李大曹先生、鄭詩陶先生、張大衛牧師以回歸基督精神同盟班底，喺2011年10月1號成立咗基督路小教會。取名「路小」，源於《聖經》新約所講：得永生嘅路小，滅亡嘅路就好大。除咗崇拜之外，繼續解放神學路線。
2011年12月，路小教會班底落戶網台香港人網，主持節目「天外有天」。
基礎主義

基礎主義（英文：foundationalism）係知識論上一種對應後退論證問題嘅觀點。
最基本上，基礎主義即係相信「有一小部份嘅命題，係唔使證明或者用乜方法支撐，都可以當佢哋真確」噉嘅諗法
基米

基米位於芬蘭嘅位置。
基米（Kemi）係芬蘭北部拉普蘭地區一座沿海工業城市。遊客響每年嘅12月到4月可以響度參加破冰船之旅。

對外交通
由首都赫爾辛基同西部港口城市土庫搭芬蘭國鐵列車（英文縮寫：VR）去基米，車程分別係大概10.8個鐘同10個鐘，另外基米同時係去聖誕老人村所在嘅羅瓦涅米嘅鐵道支線起點，每日有多班由赫爾辛基北上嘅火車經過基米去羅凡尼米。
因為芬蘭同瑞典之間冇客運火車營運，所以基米變成接駁瑞典邊境嘅陸路交通轉駁點。由基米每日有巴士經瑞典接壤芬蘭邊境小鎮Haparanda前往瑞典小鎮Lulea轉瑞典國鐵列車，有北歐同全歐火車証就可以唔使錢搭嗰程巴士，但喺禮拜六同禮拜日巴士班次極之疏落。
土居義典

土居義典（1972年4月2號—）係日本足球員，司職後衞，效力過大塚製薬，及川崎前鋒。
土壤圈

土壤圈係大自然環境入面五大構成部份嘅其中一個，指覆蓋地球最面頭嘅土壤層。
土家族

土家族（粵拼：tou2 gaa1 zuk6；中國標準羅馬字：Tujia，字母代碼：TJ，數字代碼：15）係中國第6大少數民族，總人口8百萬人以上。主要住喺湖南、湖北、貴州、重慶。
土壤化學

土壤化學（英文：soil chemistry）係化學嘅一個子領域，會研究泥土嘅化學特性，例如係泥土入面嘅化學成份以及係泥土入面會有咩化學反應呀噉。呢啲研究相當有實用價值，例如研究泥土入面嗰啲養份可以幫到農業嘅手。
土城線

土城線係臺北捷運板南線其中一段，長7.6公里，5個站。
土居柊太

土居柊太（1996年2月29號—）係日本足球員，打中場位置，效力町田澤維亞。
南長區

南長區係以前中國江蘇無錫一個市轄區，總面積22平方公里，人口32萬。2015年撤銷。
南門二

南門二，又叫半人馬座α，係半人馬座一組三粒恆星嘅系統，距離地球4.365光年，係成個天第3光嘅星，視星等係-0.27。
嗰度有兩粒同太陽相同物理性質嘅恆星，分別係南門二A同埋南門二B，質量接近太陽，分別係（太陽質量）同埋。光譜分別係G2V同K0V，佢哋都係黄矮星。南門二C即係比鄰星，同兩粒主星相比佢細得多，質量只有太陽嘅0.1倍，光譜係M5.5V，係一粒紅矮星，於1910年代由英國科學家羅伯特·因尼斯發現。佢喺大概48億年前形成，比太陽早。
南錫

南錫（Nancy）係法國東北部一座城，人口11萬。呢座城舊時係洛林公國嘅首都。
南鑼鼓巷站

南鑼鼓巷站（粵拼：naam4 lo4 gu2 hong2 zaam6；簡化字：南锣鼓巷站）係北京地鐵6號綫同8號綫嘅轉車站，喺東城區地安門東大街近南鑼鼓巷口。其中6號綫喺2012年12月30號營運，而8號綫喺2013年12月28號營運。
佢曾經喺2013年12月28號到2018年12月27號間做過8號綫東南邊嘅尾站。
南門氏

南門（粵拼：naam4 mun4）係唐人姓氏，喺《百家姓》裏頭排第469位，依家經已冇乜人用。
呢篇南門氏係同姓氏有關嘅楔位文章，重未寫完嘅。麻煩你幫手充實佢。
南門站

南門站（英文：Southgate tube station）係英國倫敦地下鐵皮卡迪利綫嘅車站，屬第4收費區，喺大倫敦恩菲爾德區。
南野拓實

南野拓實（1995年1月16號—）係日本足球員，司職中場，爲日本足球代表隊出場42次。
報告老師！怪怪怪怪物！

《報告老師！怪怪怪怪物！》（英文：mon mon mon MONSTERS）係一部由台灣作家兼導演九把刀編劇並指導，於2017年暑假上映嘅電影。由鄧育凱、蔡凡熙、陳珮騏、劉奕兒以及林姵妡領銜主演，台灣預計於2017年7月28號上映。 呢部作品為九把刀完全原創，但故事同小說「蟬堡」附贈嘅短篇集《蟬堡抓不到的，怪物》屬同一世界觀，共享故事連動性。另外九把刀亦透露，另一個部分嘅靈感來源，源自於《獵命師傳奇》嘅其中一篇章。

票房
台灣上映首個星期票房係1300萬新台幣，台北總票房亦唔到1500萬新台幣。

後續
2017年7月，本片入選韓國富川國際奇幻電影節國際競賽單元，並舉行首映。製作《陰屍路》嘅美國AMC電視台更展現高度興趣、積極詢問洽談版權。
報復性消費

報復性消費（Retaliatory consumption），一般係指對消費者慾望嘅壓抑消失後，消費者會進行比起壓抑出現之前更強烈嘅消費玩樂慾望，其實係「浪費式」消費。呢個概念喺新冠肺炎疫情期間得到好廣泛嘅討論，但對於係咪真係存在，或者報復性消費之後對消費者嘅心理影響，唔同人仍然持有唔同嘅意見。
報價

報價（Quote），卽係賣家向買家報價格。報價文件叫報價單（Quotation），係單嘅一種，會羅列種物品或者服務嘅明細同價格。報價方便買家知道所需成本，從而決定買定唔買，或者講價。當買方同意報價，就成一筆生意。
有啲生意唔使報價單，例如現買現賣，就唔會有報價單。
報喪女妖

1825 年一幅圖畫；幅畫描繪畫畫人想像中嘅報喪女妖。
報喪女妖（粵拼：bou3 song1 neoi5 jiu2；英文：banshee，讀音似粵拼：ben1 shi4，嚟自愛爾蘭蓋爾文：Bean Sidh，大致係仙子女噉解）係愛爾蘭民間故仔入面嘅一種靈，有陣時亦都會畀人當做仙子嘅一種。

特徵
睇埋：仙子同鬼魂
報喪女妖最大嘅特徵係「會報喪」：根據民間傳說，當一個人就嚟要死嗰陣，報喪女妖就可能會現身；隻報喪女妖會喺即將要死嗰個人屋企外尖叫或者喊，而佢嘅叫聲往往會令周圍嘅人不寒而慄；外形上，報喪女妖多數會係年老嘅女人、似鬼魂、著住長同灰黑色嘅斗篷、長頭髮、而且對眼因為喊得多而紅嗮。
根據多數故仔嘅描述，報喪女妖冇惡意唔會害人，不過始終佢哋出現表示「就嚟有人死」，所以啲人普遍都唔多想見到佢哋。

現代
廿一世紀嘅奇幻故仔有時會提到報喪女妖，而且報喪女妖嘅形象仲出現咗變化，例如有啲作品會對報喪女妖條橋段作出創新，做出「報喪女妖唔係死亡嘅先兆，而係帶嚟死亡嘅惡靈，聽到佢哋嘅叫聲會引致死亡」噉嘅設定。
廿一世紀初有個後生女喺度 cosplay 扮報喪女妖－淨係「個樣似後生女唔係似老女人」呢點已經唔似傳統嘅報喪女妖。
報復性罷免

喺台灣，近年有一啲泛綠人士，因為某啲原因而遭到一啲唔支持佢哋嘅人根據《公職人員選舉罷免法》針對，發起罷免程序。好多時候呢啲罷免案都得到國民黨嘅支持，而部分泛綠陣營嘅人士就形容呢啲罷免案係報復性罷免。

背後動機
有民進黨人士認為，國民黨持續透過報復性罷免激化政治對立。而喺黃捷罷免案入面，有人用黃捷聲援香港民眾違反未經香港人同意由北京等方面要求訂立嘅《香港國安法》為理由，用北京嘅標準審查台灣民意代表嘅言論，顯示罷免黃捷嘅理由牽強荒謬。
另外，東海大學政治學系教授沈有忠亦曾經發表文章，話呢啲針對泛綠陣營嘅罷免案，好大程度係因為泛藍同韓國瑜嘅支持者，喺韓國瑜遭到罷免後而發起，做法突顯台灣政黨惡鬥同埋排名制度嘅漏洞。佢又話，針對王浩宇嘅罷免案係同王浩宇嘅爭議言論有關，而針對韓國瑜嘅，主要係因為佢放棄市政。
身為罷韓四君子、台灣基進新聞部主任嘅張博洋喺2021年嘅時候曾經就話，從王浩宇、黃捷到陳柏惟等罷免案，其實係國民黨針對細黨嘅狩獵、狙擊行動，久而久之呢啲選區嘅多元聲音就會被扼殺，咁樣絕對唔係市民之福。

外間評論
《自由時報》喺陳柏惟罷免案被通過之後，形容陳柏惟係因為鮮明對抗中共嘅立場成為藍營同親中勢力嘅眼中釘，而罷免案嘅機制已經成為中共對台灣進行統戰嘅手段。
報恩郡

報恩郡（韓文：보은군／報恩郡 Boeun gun */?）係大韓民國忠清北道嘅一個郡。
報應

業 (佛教)，係佛教嘅“業”觀，遵循嘅係佛教因果論。呢個學說影響咗華人嘅思想，無論係行善或惡，都會得到相對嘅回應，稱爲“報應”，而喺後世又多數指惡報。
魔疫（The Reaping），2007年上映電影，台灣譯做《報應》。
報應 (小說)，香港科幻作家倪匡所寫嘅其中一本小說，衛斯理系列第67本。
報應 (香港電影)，羅永昌喺2011年公映嘅香港電影作品，杜琪峰監製。
報春花屬

報春花屬（學名：Primula）係杜鵑花目報春花科嘅一個屬。
垣曲

垣曲係中國山西運城一個縣，總面積1620平方公里，人口23萬。
垢嘗

垢嘗（gau3 soeng4，日文：垢嘗），係種日本傳説中嘅妖怪，佢專係舐食澡盆同浴缸上面嘅污糟嘢。
垃圾電郵

垃圾電郵（英文：email spam / junk mail）係指由某啲人大量噉周圍傳嘅電郵，好多時會係廣告。
垃圾食物

垃圾食物或者垃圾食品，係指一啲營養低，熱量高嘅快餐食物。有人認為垃圾食品引致癡肥。
垃圾食物多數指嗰啲大家認為唔健康，或者低，甚至無乜營養價值嘅食物。垃圾食物個名來自英文「Junk Food」，1972年出自美國公眾利益科學中心個阿頭 Michael Jacobson 把口。垃圾食物好鬼多，好似漢堡包、薄餅、糖、汽水、落好鬼多鹽（鈉）整嘅嘢食，好似薯片同薯條，重有好多，講唔晒。
好多政府同非牟利團體都話食太多垃圾食物無助均衡飲食。「垃圾食物」呢個字於是就俾好多唔妥快餐工業嘅團體同環保份子講咗好多年。
不過垃圾食物製造成本平，周圍都有得賣，又唔使搞一大餐先有得食，重因為高脂肪，鹽同糖份，可以做出唔同味道，所以重係好受歡迎，歷久不衰。垃圾食物嘅營養成份大部份係淨卡路里，齋畀能量，營養就冇乜。而且垃圾食物重加入好多食物添加劑，用嚟整重啲味，整靚嘢食嘅質感，轉色以及令佢唔會變壞。所以好多垃圾食物可以擺好耐，而且唔使特登去做放雪櫃嗰啲保存措拖。
Hostess 炸忌廉手指，美國垃圾食物代表
垃圾食物脂肪同糖份好高，蛋白質、維他命同纖維成份就好低，被認定係多種疾病嘅元兇，好似癡肥、蛀牙、二型糖尿病個案急升，心臟病等等。當兒童開始食垃圾食物，佢哋原本攝取好多嘅蛋白質、維他命同食物纖維會跌到好低，平日飲開奶同健康果汁會變咗飲汽水。兒童飲少咗奶，減低鈣質攝取量，唔夠鈣會令骨骼脆弱。
有啲薯片脆片，其實未必垃圾得晒。佢哋有單元同多元不飽和脂肪。之但係，佢哋始終係脂肪，淨卡路里嘅壞處，足以抵銷不飽和脂肪嘅好處。呢堆食物含鹽量好高，重會令有啲人血壓高。
垓

垓係唐字大數，通常係指1020（中數記法），亦可以指108（下數記法）或者1064（上數記法）。皆因數值已經好大，日常生活基本上都唔會用佢嚟記數，就算需要記，通常直接用科學記數法去記。
垃圾鏟

垃圾鏟係一種清潔架生，同掃把一齊用，用作裝掃把掃嘅垃圾。
垣内友二

垣内友二（1969年8月31號—）係日本足球員，司職中場，效力過Toho Titanium，京都不死鳥，及新潟天鵝。
多情多煩惱

《多情多煩惱》係香港歌手梁雁翎嘅第5張唱片，喺1993年8月6日推出。
多文件總結

多文件總結（英文：Multi-document summarization）係指教電腦由多份文件度做資訊抽取，並且 output 一段總結講嗮嗰拃文件入面啲重點。
多摩美術大學

多摩美術大學（英文：Tama Art University）係日本東京嘅一間私立美術大學，1953年創校，原稱多摩帝國美術學校，1953年改稱多摩美術大學，1964年設立研究院。
多拉夸

多拉夸（Eugène Delacroix，1798年4月26號—1863年8月13號）係法國浪漫主義畫家，出名作品包括《自由領導人民》。
多數人暴政

（英文：tyranny of the majority），又稱爲民主暴政、多數人暴力、群體暴政，係一種多數人話曬事，壓制少數異見嘅政治現象。具體講落，啲群眾之中有大部份嘅人都支持某個諗法、抑或政策、措施，於是贊同嘅人就認爲呢個諗法、政策、措施係主流民意，所以係絕對啱嘅，甚至天經地義，呢種錯覺令佢哋好排斥甚至打壓少數嘅反對異見，認爲自己先係啱嘅，唔贊同自己嘅都係錯嘅。亦都借人多勢眾控制咗話語權，令少數異見出唔到聲，亦即係話語霸權兼話語專制。
邏輯上講，呢種現象叫做主流思想謬誤，即係以爲主流諗法實啱，而唔諗真下係咪真係啱。放到政治，則係反思民意對政治嘅左右，尤其係民主政治嘅運作，以及言論自由嘅保障問題。比如話由於話語專制，少數群體出唔到聲，只能由得多數人話事，甚至畀主流迫害都無人知，自然無人幫口、繼續受侵害。又比如就民主政治嘅質素睇，啲話語畀班暴民把持固然係衰，但就日常來講，公眾唔係時時都知事事，偏偏有啲公眾事務係需要精專知識、事實數據先有討論基礎，噉呢個時候就可能有利益團體操作資訊、輿論，而啲公眾不明就裏，入曬愣（leng1），做曬政治應聲蟲，之後呢啲利益團體就可以利用多數人嘅優勢壓制不利於佢嘅少數聲音，從而達到一啲政治目的。所以點防範呢啲問題，就係政治制度嘅設計問題。
舉啲好粗嘅例。比如話廣州嘅白雲山好大座，阻住山兩邊嘅快速交通，假設而家所有廣州市民都贊成挖通座山，噉係咪意味住白雲山真係可以挖呢？又比如話香港用地緊張，所以要將市區推到原本係郊野公園嘅地方，唔鬼理咩生態環境，假設所有香港市民都贊成，噉係咪又真係可以噉樣做呢？就呢啲例子去思考，就會思及政治運作嘅種種問題。
多效性

喺遺傳學裏頭，多效性係指一基因同時影響兩顯型嘅現象或以上。有陣時，一個基因突變會同時改變多個顯型。例如地中海貧血，係來自一個血紅蛋白編碼基因出錯，紅細胞變成鐮刀形，降低血液帶氧嘅功能；之但係，呢種突變嘅人唔會怕痢疾。
夛田凌輔

夛田凌輔（1992年8月7號—）係日本足球員，司職後衞，效力栃木SC。
夜光神杯

《夜光神杯》（英文：Fairy of the Chalice）係星加坡新傳媒私人有限公司嘅電視劇，由郭晉安、張庭、劉濤、李銘順、林湘萍等主演，總共30集，2006年播出。
多食亞目

多食亞目（學名：Polyphaga）係甲蟲目下嘅一個分類。

名嘅緣起
多食亞目嘅學名「polyphagein」其實係源自於古希臘語嘅字根poly-（「多」）同埋phagein（「食」），意思係指呢個亞目嘅物種「以多種物品為食」。
多黨制

多黨制 (英文：Multi-party system) 係一個有多過兩個政黨嘅政治制度，同一黨專政或者兩黨制相對。呢啲政黨全部都有足夠嘅資源同埋支持，去成為一個執政黨，而佢哋好多時都會成立聯合政府嚟執政。呢個制度喺用議會制同埋比例代表制嘅國家比較普遍。
有多黨制嘅國家包括：阿根廷、亞美尼亞、比利時、巴西、加拿大、丹麥、芬蘭、法國、德國、冰島、印度、印尼、愛爾蘭、荷蘭、新西蘭、挪威、菲律賓、波蘭、瑞典、突尼西亞、土耳其、同埋烏克蘭。

比較
同一黨專政相比，多黨制能夠將政府嘅權力分配去到唔同嘅黨度，避免一個黨控制哂成個議會。
相比於兩黨制，多黨制喺代表民意上面做嘅更加好，係一個比較民主嘅制度。同時，有研究聲稱多黨制能夠避免出現政治嘅兩極化、鼓勵中間主義嘅政黨、同埋成立聯合政府。
多點觸控

多點觸控（英文：multi-touch）係指個觸控用家介面曉應對多個唔同點嘅力俾反應，即係例如一個輕觸式熒幕能夠俾用家同時掂住多個點嚟操作。
大石隆夫

大石隆夫（1964年5月25號—）係日本足球員，司職中場，效力過磐田山葉。
大石玲

大石玲（1977年7月13號—）係日本足球員，司職後衞，效力過清水心跳。
大石鉄也

大石鉄也（1979年11月26號—）係日本足球員，司職中場，效力過川崎前鋒，及甲府風林。
大石磨

大石磨（Tai Shek Mo），係香港嘅山，海拔高183米，喺北區。
大石篤人

大石篤人（1976年10月24號—）係日本足球員，司職中場，效力過甲府風林。
大石竜平

大石竜平（1997年1月21號—）係日本足球員，打前鋒位置，效力金澤薩維根。
哥林多前書

《哥林多前書》（希臘文：Προς Κορινθίους Α'），天主教譯做《格林多前書》，全名係《保羅達哥林多人前書》，係使徒保羅寫畀哥林多教會嘅第二封信，收錄喺新約聖經嘅保羅書信當中。

簡介
作者︰保羅
日期︰56年春天
地點︰以弗所
收信人︰哥林多教會
哥林多前書係保羅討論有關基督徒生活同信仰問題嘅書信，呢啲問題發生佢所建立嘅教會。當時哥林多係希利尼嘅一個大城市，羅馬統治下亞該亞省嘅首府。呢個城市以繁盛商業同高度文明出名，不過風氣敗壞，道德低落，人民信奉多種宗教。
保羅最關心嘅係教會嘅分裂同內部唔道德嘅問題。佢亦講到淫亂同婚姻、良心、教會嘅組織、聖靈嘅恩賜同復活等問題。佢對呢啲問題都能夠根據福音嘅亮光，提出明智嘅指示。第十三章描述愛係上帝賜畀佢子民最大恩賜，可以話係呢卷書最重要一章。
哥林韋遜

哥林韋遜（粵拼：go1 lam4 wai4 seon3，英文：Callum Wilson，1992年2月27號—）係英倫男足球員，踢前鋒，2009年出道。

葳蕤史
呢節要加長。
個人
英冠每月最佳球員：2014年10月
哥本哈根足球會

哥本哈根足球會（丹麥文：F.C. København）係丹麥哥本哈根一間職業足球球會，喺1992年成立，依家踢緊丹麥超級足球聯賽。
哥林多後書

《哥林多後書》（希臘文：Προς Κορινθίους Β'），天主教譯做《格林多後書》，係新約聖經保羅書信之一，係《哥林多前書》之後，使徒保羅寫畀哥林多教會嘅另一封信。

簡介
作者：保羅
日期：56年秋天
地點：馬其頓（腓立比）
收信人：哥林多教會同亞該亞嘅所有信徒
哥林多後書係當時保羅同哥林多教會之間發生裂痕時寫嘅，當時哥林多教會部份信徒多方攻擊保羅，但係保羅始終希望互相和解，喺呢卷書讀到保羅同哥林多教會終於和解，為噉佢表示非常欣慰。
喺呢卷書信前面保羅討論佢同哥林多教會嘅關係，解釋佢為乜用嚴厲態度對付教會裏面講侮慢話同企喺反對立場嘅人。同時佢對採取呢種態度而促成悔改同和解覺得欣慰。跟住，佢要求哥林多教會努力捐獻，援助猶太需要接濟嘅信徒。最後幾章保羅為佢自己嘅使徒職份辯護，因為當時哥林多教會有少數人自認係真使徒，而指責保羅係假使徒。
哥本氣候分類法

哥本氣候分類法（Köppen climate classification）係種氣候嘅分類法，由德國氣候學家哥本發表，用唔同緯度嘅氣候帶，加埋降水同氣溫特性，分做29類氣候。
哥林·張伯斯

哥林·張伯斯（Calum Chambers；1995年1月20號—）係英格蘭足球員，效力緊英格蘭超級足球聯賽球會阿仙奴，司職右閘，亦係現任英格蘭U19國家隊隊長。

球會生涯
張伯斯喺7歲時加入修咸頓青年軍，喺2012/13球季被提拔到一隊。
2013年8月17號，開季首場對陣西布朗，張伯斯首次代表修咸頓於英超出場。
並以18場正選、4場後備上陣，完成個人首個英超賽季。
2014年7月，張伯斯以據報1600萬鎊轉會費加盟阿仙奴，簽約5年。

國際賽生涯
2012年2月2號，首次代表英格蘭U17出場，對陣葡萄牙U17。
2012年9月26，首次代表英格蘭U19出場，對陣愛沙尼亞U19。
哥林多

哥林多（希臘文：Κόρινθος），係希臘嘅一個城市。
季隆

季隆（Geelong）係澳洲維多利亞州第二大城，亦係全國第十二大城，人口約莫18萬。
孤兒淚

《孤兒淚》係香港歌手劉德華嘅歌。

製作資訊
呢首歌由莊奴填詞，Michi Tanaka同Shuji Terayama作曲，Adam Lee編曲。
季馬比蘭

季馬比蘭（俄文：Ди́ма Била́н，1981年12月24號—），係俄羅斯流行歌手，2006年同2008年兩次代表俄羅斯參加歐洲歌唱大賽，頭一次攞第二，之後嗰次就攞到第一。
季羨林

季羨林（Chi Hsien-lin，1911年8月6號—2009年7月11號），字希逋，又字齊奘，喺山東省臨清市出世，係中國語言學家、文學翻譯家，梵文、巴利文專家，北京大學終身教授、輔仁大學教授。
2009年7月11號喺北京301醫院病死，終年98歲。
季軍

季軍即係第三名，通常係喺一個比賽（比如選美同埋賽車、賽馬咁）入面排名次嗰陣就會用到呢個字眼。
季羋畀我

季羋畀我（？—？），字季姓羋名畀我，其中「季」係指佢喺佢家族裏面排行第四或最細。佢係楚平王個囡，楚昭王個妹。
楚昭王十年，魯定公四年冬，公元前506年，蔡昭侯聯合吳王同唐成公伐楚。打咗幾場仗，眨眼之間就逼到楚都郢面前所以楚昭王帶住季羋畀我走佬雲中。
次年，申包胥用秦援軍連敗吳軍，迫吳王返歸。
昭王返咗郢都之後，想季羋嫁畀申包胥。佢就話自己係女人，雖然要遠離男人，但係侍衛鍾建之前孭過我。」昭王只好將季羋畀我嫁走，並任命咗鍾建做樂尹。
孤兒

孤兒（Orphan），係指無咗親生亞爸亞媽嘅細路，可能係死咗、失蹤或者棄養。佢哋需要其他親人照顧，如果無親人就要交由孤兒院照顧。
季節限定 秋冬

《季節限定 秋冬》（英文：Cool And Delicious），簡稱《季節限定》，係香港電視廣播有限公司嘅生活資訊節目，由林伊麗、林韋辰、黃庭鋒、譚永浩主持，係《真係咁都得》原班人馬嘅姊妹作，喺2017年11月11號到2018年1月6號香港時間逢禮拜六19:30到20:00喺翡翠台播。節目專門去發掘香港「秋冬限定」嘅好玩、好食、好潮資訊。

節目調動
2017年12月16號：由於播特備節目《燦爛一生 邵方逸華》，所以停播一集。
喀喇沁左翼

喀喇沁左翼係中國遼寧朝陽市下轄嘅一個蒙古族自治縣，叫喀喇沁左翼蒙古族自治縣。

政區
喀喇沁左翼蒙古族自治縣下轄2個街道辦事處、14個鎮、5個鄉：
大城子街道、利州街道、南公營子鎮、山嘴子鎮、公營子鎮、白塔子鎮、中三家鎮、老爺廟鎮、六官營子鎮、平房子鎮、十二德堡鎮、羊角溝鎮、興隆莊鎮、甘招鎮、東哨鎮、水泉鎮、尤杖子鄉、草場鄉、坤都營子鄉、大營子鄉、臥虎溝鄉和國營官大海農場。
喀布爾

喀布爾（کابل），中國古稱高附，係阿富汗最大城市同首都，喀布爾省嘅省會，位處阿富汗東部，有3,000幾年歷史，由1776年開始係阿富汗嘅首都。
喀布爾國際機場

喀布爾國際機場（Kabul International Airport；IATA代碼：KBL；ICAO代碼：OAKB）係阿富汗喀布爾嘅國際機場。佢2014年到2021年曾經用過前阿富汗總統卡爾扎伊個名命名。
喀山汗國

喀山汗國（Kazan xanlıgı）係喺伏爾加保加利亞原領土嘅一個古國，首都喀山，1438年由金帳汗國分裂出嚟，1552年畀俄羅斯沙皇國征服咗。
喀什米爾

喀什米爾（英文：Kashmir）係印度次大陸嘅北部地區，而家主要由印度控制住南部大部分地區，巴基斯坦控制住北部，另外東北部嘅地方由中華人民共和國控制住。
太上皇

太上皇又叫上皇、太上王、太上天王、太上天皇，係行緊帝制嘅國家對讓位嘅皇帝嘅稱號，古代嘅中國、朝鮮（家下韓國）、越南同日本等屬於漢字文化圈嘅國家都有用過呢個稱號。家下日本仍然有呢個稱號。
太一

太一，道家中一切起源，上古如同上帝。太一又指天球北極，天上所有星都圍住佢來轉。因此曾奉為至高神祗。太乙為另一寫法，怕一字睇錯，一字用乙字代亦好常見。亦有泰一、天一、天乙等唔同寫法。後世由道家，受佛教影響而成道教，上加玉皇大帝，太一就變成太乙真人，唔再係至高。
太上王

太上王又叫上王、太上皇、太上天王、太上天皇，係行緊王制嘅國家對讓位嘅國王嘅稱號，古代嘅中國、朝鮮（家下韓國）、越南同日本等屬於漢字文化圈嘅國家都有用過呢個稱號。家下日本仍然有呢個稱號。
天龍座

天龍座（Draco）係家下八十八西洋星座之一。佢響天球北部，佔天球面積1083平方度。地球北半球來講，天龍座係夏天嘅星座，即係夏夜會見到。肉眼可以睇到嘅星，約莫80粒到。有一到四等星15粒，即係有2等星1粒、3等星5粒、4等星9粒。

史
天龍座係古希臘托勒密所編嘅托勒密48星座之一。
太上老君誕

太上老君誕，減筆寫做太上老君𧩙、太上老君旦，又叫太上老君聖誕，係太上老君嘅寶誕。寶誕響二月十五。
天龍八部之喬峰傳

《天龍八部之喬峰傳》（Sakra）係2023年上畫嘅中港合拍片，由甄子丹自導自演，陳鈺琪、劉雅瑟主演，根據金庸作品《天龍八部》改編。